สัปดาห์ประชาธิปไตย รณรงค์เลือกตั้ง ส.ส. เรียนรู้ด้วยการปฏิบัติ ดึงประชาชนทุกระดับ มีส่วนร่วมทางการเมือง
นายอรรถพล สังขวาสี ปลัดกระทรวงศึกษาธิการ เปิดเผยภายหลังเป็นประธานร่วมกับนายวีระ ยี่แพร รองเลขาธิการคณะกรรมการการเลือกตั้ง แถลงข่าวจัดกิจกรรม 6 สัปดาห์ ประชาธิปไตย รณรงค์เลือกตั้ง ส.ส. เพื่อส่งเสริมและสนับสนุนให้ครู นักเรียน นักศึกษา และประชาชนทั่วไปมีความรู้ ความเข้าใจ ตระหนักถึงความจำเป็นและความถูกต้องของกระบวนการเลือกตั้งสมาชิกสภาผู้แทนราษฎรสามารถถ่ายทอดความรู้แก่คนในครอบครัว เพื่อเกิดการเรียนรู้ด้วยการปฏิบัติผ่านกิจกรรม Active Learning ให้ผู้ปกครองตระหนักถึงความสำคัญของการเลือกตั้งและออกไปใช้สิทธิ์เลือกตั้งมากขึ้น?นายวีระ ยี่แพร รองเลขาธิการคณะกรรมการการเลือกตั้ง กล่าวว่า กกต. พร้อมดันแฮชแท็ก #ไทยโหวตคนไทยพร้อมใช้สิทธิ และแอปพลิเคชันเพื่ออำนวยความสะดวกและให้ความรู้เกี่ยวกับการเลือกตั้ง SMART ECT สะดวกครบ จบทุกเรื่องเลือกตั้ง ได้แก่ แอปพลิเคชัน "ตาสับปะรด” ร่วมต่อต้านทุจริตการเลือกตั้ง, แอปพลิเคชัน Smart Vote รอบรู้ทุกเรื่องเลือกตั้ง และแอปพลิเคชัน CIVIC Education รวมพลังสร้างพลเมืองคุณภาพ โดยสามารถดาวน์โหลดได้ทั้งระบบ Android และ iOS เพียงค้นหาคำว่า กกต. หรือดาวน์โหลดผ่านเว็บไซต์ กกต.ซึ่งหากมีคำถาม หรือข้องคิดเห็นอื่นใดเกี่ยวกับการเลือกตั้ง สามารถสอบถามข้อมูลเพิ่มเติมได้ที่ สายด่วน 1444 ตลอด 24 ชั่วโมง ทั้งนี้ ในวันจันทร์ที่ 10 เมษายน 2566 สำนักงาน กกต.จะจัดการประชุมชี้แจงการดำเนินกิจกรรม “6 สัปดาห์ประชาธิปไตย รณรงค์เลือกตั้ง ส.ส.” ณ โรงแรมเซ็นทรา บายเซ็นทารา ศูนย์ราชการและคอนเวนชันเซ็นเตอร์ แจ้งวัฒนะ กรุงเทพมหานคร